Gandia acollirà una nova edició del 'Destapa't' a partir d'octubre
23 setembre 2024

## Gandia acollirà una nova edició del 'Destapa't' a partir d'octubre23 setembre 2024Última actualització: 23 setembre 2024

![](../gestion/img/356ff0c4eaf450231b406ec12b7cc0b7f0890447edc7cbb17b0ab0285488875f.jpg)  
  

La **regidora de Comerç, Elena Moncho**; **l'edil de Turisme, Balbina Sendra**, i el **president de DestíSafor, Amadeo Faus** han presentat aquest matí una **nova edició del Destapa't**, que començarà el 3 d'octubre.  
  
Aquesta vegada, la iniciativa es durà a terme el primer dijous de cada mes i s'allargarà **fins al 5 de desembre del 2025**. Cal recalcar que el 2 de gener no hi haurà 'Destapa't' degut a les festes nadalenques.  
  
Com a novetat, la ruta tindrà dues modalitats: una pels bars, que oferiran cada tapa acompanyada d'una beguda per 5 euros, i una altra pels restaurants, que serviran plats gurmet a partir del mateix preu. A més, hi haurà dos establiments que, en lloc d'un plat de menjar, serviran còctels.  
  
De moment, hi ha 31 bars i restaurants apuntats, encara que el termini per sumar-s'hi acabarà el pròxim 16 de desembre. _"Hi ha un altre tipus de comerços que s'han adherit a la iniciativa, de manera que els clients que compren en aquestes botigues rebran un descompte d'un euro acumulable i podran arribar, fins i tot, a gaudir d'alguna tapa gratuïta. A més, també facilitaran els visitants una o dues hores de pàrquing gratuït"_, ha explicat Moncho.  
  
Per la seua banda, Sendra ha destacat que aquesta és una de les propostes més importants de Destino Safor, atés que _"està unida a tota la ciutat inclosa la platja i el Grau, no només en un barri" i que "és una idea molt completa que ens anima a continuar creant sinergies, que al final és l'important per crear oferta que ens diferencie respecte a altres destinacions"_.  
  
_"Anime més bars i restaurants a sumar-s'hi perquè és una oportunitat única per començar a participar en altres iniciatives de DestíSafor, com ara el 'Tasta Gandia' o la quinzena de l'albergínia i la cigala, i per treballar en la qualitat de la gastronomia de la ciutat i dels seus locals"_, ha afirmat.  
  
Respecte a Faus, el xef ha explicat que tots els bars i restaurants que hi participen podran obtindre el premi a la millor tapa de Gandia. _"No seran tapes fetes ràpidament, sinó que estaran molt elaborades. El local que guanye podrà aprofitar per a promocionar els seus productes"_.  
  
Durant la roda de premsa també s'ha comentat que, en aquesta ocasió, la gent tindrà un "passaport Destapa't", que servirà per a provar que ha recorregut gran part dels locals. Les persones que hagen visitat 15 establiments diferents entraran al sorteig d'una experiència gastronòmica única, sempre que siguen majors de 18 anys, residents legals al territori espanyol i accepten les bases del concurs en la seua totalitat.  
  
Per poder entrar, els interessats haurien de dipositar els seus passaports dins de les bústies que hi haurà a Viatges Gandia, la Casa de la Marquesa, l'oficina de Turisme o l'Ajuntament. Aquests passaports han d'estar convenientment emplenats amb totes les dades personals que es demanen i cada persona hi podrà participar totes les vegades que vulga.

  
El sorteig tindrà lloc durant la celebració del Sopar de Gala de l'Hostaleria organitzat per DestíSafor, que es durà a terme el 8 de desembre.  
  
Per conéixer més informació sobre els restaurants i bars que hi participen, les tapes, l'oferta comercial o el concurs, es pot visitar la pàgina web de **[DestíSafor](https://destisafor.com/)**.

[Twittear](https://twitter.com/share)